
Na podlagi 18. in 20. člena Zakona o gospodarskih javnih službah (Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40), 148. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 33/07 – ZPNačrt, 57/08 – ZFO – 1A, 70/08, 108/09 – ZPNačrt-A, 48/12, 57/12, 92/13 56/15, 102/15 in 30/16), dvanajstega odstavka 122.člena Zakona o varstvu pred ionizirajočimi sevanji in jedrski varnosti (Uradni list RS, št….; v nadaljnjem besedilu: ZVISJV), prvega odstavka 13. člena Uredbe o izvajanju obvezne državne gospodarske javne službe ravnanja z radioaktivnimi odpadki (Uradni list RS, št. …..; v nadaljnjem besedilu: uredba), izdaja Vlada Republike Slovenije

ODLOK
o ustanovitvi javnega podjetja za ravnanje z radioaktivnimi odpadki
I. SPLOŠNE DOLOČBE
1. člen
(1) Agencija za radioaktivne odpadke, ki je bila z ustanovljena odlokom Izvršnega sveta Skupščine Republike Slovenije (Uradni list RS, št. 5/91) kot Javno podjetje Agencija za radioaktivne odpadke p.o., Hajdrihova 2, Ljubljana in vpisana v sodni register Temeljnega sodišča v Ljubljani, enota v Ljubljani s sklepom op. št. Srg 6920/91 z dne 13/12-1991, ter bila v javni gospodarski zavod preoblikovana leta 1996 z Odlokom o preoblikovanju javnega podjetja Agencija za radioaktivne odpadke p.o., Hajdrihova 2, Ljubljana v javni gospodarski zavod  (Uradni list RS, št. 45/96) in je bilo preoblikovanje vpisano v sodni register s sklepom Srg 94/18264 dne 09/12/9, nadaljuje svoje delo v organizacijski obliki javnega podjetja na podlagi tega odloka.
(2) S tem odlokom se urejajo statusna vprašanja javnega podjetja za izvajanje obvezne državne gospodarske javne službe  ravnanja z radioaktivnimi odpadki (v nadaljnjem besedilu: javno podjetje) kot samostojne pravne osebe javnega prava in naloge, ki jih javno podjetje  izvaja kot javno pooblastilo.

2. člen
(1) Ustanovitelj javnega podjetja je Republika Slovenija.
(2) Pravice in odgovornosti ustanovitelja izvršuje Vlada Republike Slovenije (v nadaljnjem besedilu: ustanovitelj).

II. IME IN SEDEŽ ZAVODA

3. člen
(1) Ime javnega podjetja je:  »Javno podjetje Agencija za radioaktivne odpadke, popolna odgovornost«. 
(2) Skrajšano ime javnega podjetja je: ARAO, p.o.. 
(3) Sedež javnega podjetja je v Ljubljani, Celovška cesta 182.
(4) Javno podjetje ima lahko podružnice na območjih, na katerih posluje. Število in kraje poslovanja podružnic določa statut javnega podjetja.

III. DEJAVNOSTA

4. člen
(1) Javno podjetje v okviru registrirane dejavnosti izvaja obvezno državno gospodarsko javno službo ravnanja z radioaktivnimi odpadki (v nadaljnjem besedilu: javna služba ravnanja z RAO), ki jo določa zakon, ki ureja varstvo pred ionizirajočimi sevanji in jedrsko varnost. 
(2) Dejavnosti javnega podjetja so v skladu z Uredbo o standardni klasifikaciji dejavnosti (Uradni list RS, št. 69/07 in 17/08) razvrščene:
02.100 – gojenje gozdov in druge gozdarske dejavnosti
02.200 – sečnja
02.400 – storitve za gozdarstvo
20.130 – proizvodnja drugih anorganskih osnovnih kemikalij 
38.120 – zbiranje in odvoz nevarnih odpadkov
38.220 – ravnanje z nevarnimi odpadki
38.310 – demontaža odpadnih naprav
39.000 – saniranje okolja in drugo ravnanje z odpadki	
41.100 – organizacija izvedbe stavbnih projektov
49.410 – cestni tovorni promet 
52.100 – skladiščenje
52.210 – spremljajoče storitvene dejavnosti v kopenskem prometu
52.240 – pretovarjanje
58.140 – izdajanje revij in druge periodike
63.110 – obdelava podatkov in s tem povezane dejavnosti
63.990 – drugo informiranje
68.320 – upravljanje nepremičnin za plačilo ali po pogodbi
69.103 – druge pravne dejavnosti
69.200 – računovodske, knjigovodske in revizijske dejavnosti; davčno svetovanje
70.210 – dejavnost stikov z javnostjo
70.220 – drugo podjetniško in poslovno svetovanje
71.121 – geofizikalne meritve, kartiranje
71.129 – druge inženirske dejavnosti in tehnično svetovanje
71.200 – tehnično preizkušanje in analiziranje
72.190 – raziskovalna in razvojna dejavnost na drugih področjih naravoslovja in tehnologije
72.200 – raziskovalna in razvojna dejavnost na področju družboslovja in humanistike
73.200 – raziskovanje trga in javnega mnenja
74.900 – drugje nerazvrščene strokovne in tehnične dejavnosti 
77.400 – dajanje pravic uporabe intelektualne lastnine v zakup, razen avtorsko zaščitenih del
82.190 – fotokopiranje, priprava dokumentov in druge posamične pisarniške dejavnosti
82.990 – druge nerazvrščene spremljajoče dejavnosti za poslovanje
84.130 – urejanje gospodarskih področij za učinkovitejše poslovanje
85.590 – drugo nerazvrščeno izobraževanje, izpopolnjevanje in usposabljanje
85.600 – pomožne dejavnosti za izobraževanje.
(3) Javno podjetje lahko opravlja tudi druge dejavnosti, če so te namenjene opravljanju dejavnosti, za katero je javno podjetje ustanovljen, če v ta namen pridobi soglasje ustanovitelja.

IV. VIRI IN NAČIN FINANCIRANJA DELA JAVNEGA PODJETJA

5. člen
Sredstva za izvajanje svoje dejavnosti javno podjetje pridobiva kot plačilo za opravljene storitve:
1. iz virov ustanovitelja na podlagi veljavnega cenika,
2. od povzročiteljev institucionalnih odpadkov na podlagi veljavnega cenika, 
3. iz drugih virov.

6. člen
(1) Javno podjetje za vsako leto pripravi in sprejme dvoletni program dela in finančni načrt, v katerem:
· pregledno in natančno določi načrtovane naloge za tekoče in naslednje leto, 
· določi finančna sredstva, ki so potrebna za izvedbo,  
· vse načrtovane naloge obrazloži glede na osnovni namen, pričakovane rezultate, način izvedbe, trajanje, potrebna sredstva in vire financiranja.
(2) Dvoletni program dela in finančni načrt mora javno podjetje predložiti ustanovitelju v skladu s postopki in roki kot jih določa zakon, ki ureja izvrševanje proračuna. 
(3) Javno podjetje in ministrstvo, pristojno za energijo, vsako poslovno leto za financiranje nalog iz 4. člena tega odloka sklepata pogodbo o ureditvi medsebojnih razmerij. 
(4) S pogodbo iz prejšnjega odstavka tega člena pogodbenika uredita natančen obseg nalog, specificirano predvidene stroške za izvedbo nalog na podlagi veljavnega cenika, časovne okvire za izvedbo nalog, roke za izvedbo nalog, plačila, proračunsko postavko in navedbo projekta iz načrta razvojnih programov.
(5) Za potrebe nemotenega financiranja dejavnosti iz 4. člena tega odloka mora javno podjetje ustrezno predlagati  pravice porabe v sprejetih proračunih, tako da je v vsakem tekočem proračunskem letu za projekte in ukrepe, ki so vključeni v veljavni načrt razvojnih programov omogočena oddaja javnih naročil za celotno vrednost projekta oziroma ukrepa.

V.  PREMOŽENJE, OBVLADOVANJE KAKOVOSTI, POROČANJE, RAČUNOVODSTVO, REVIDRANJE IN NADZOR 
7. člen
(1) Stvarno premoženje, ki ga javno podjetje uporablja za izvajanje javne službe, je last Republike Slovenije.
(2) Javno podjetje mora s premoženjem iz prejšnjega odstavka tega člena tega odloka ravnati kot dober gospodarstvenik.
8. člen
Javno podjetje mora izdelati program za obvladovanje kakovosti, ki ga sprejme ustanovitelj.
9. člen
(1) Za potrebe nadzora namenske porabe sredstev mora javno podjetje redno mesečno, vsakemu izstavljenemu računu priložiti poročilo, iz katerega bo razvidno, da so izplačila iz proračuna upravičena na podlagi predloženih dokazil o dobavljenem materialu in opravljenih storitvah, o izvedenih dejavnostih, nastalih stroških in naložbah.
(2) Za vsak izdatek mora javno podjetje v poročilu v preglednici navesti podlago za izplačilo in prejemnika.
(3) Poročilo mora biti pripravljeno na način, da je doseganje kratkoročnih strateških ciljev obravnavano tako, da bo iz vsebine poročila razvidno, da gre izključno za doseganje ciljev iz sprejetega programa dela in ne v kakšnem drugem obdobju. Kratkoročni strateški cilji morajo biti primerljivi z operativnimi cilji, ključnimi dejavnostmi in kazalniki uspešnosti. Kazalniki uspešnosti morajo biti v poročilu podani pregledno in na način, da bo ob pregledu letnega poročila mogoče podati objektivno oceno o doseženih rezultatih v zaključenem letu. 
(4) Pregledi v poročilu morajo biti pripravljeni enotno po procesih in projektih, pregledno in tako, da omogočajo primerjavo metodologije prikazov med posameznimi meseci in letnimi poročili.
(5) Pri poglavjih v poročilu, ki obravnavajo načrtovanje in gradnjo odlagališča NSRAO mora biti za vsako aktivnost navedena šifra iz gantograma.

10. člen
(1) Javno podjetje za vsako leto v roku treh mesecev po koncu poslovnega leta izdela letno poročilo o poslovanju javnega podjetja, ki vsebuje poslovno poročilo in računovodsko poročilo za poslovno leto, ki je enako koledarskemu letu.
(2) Javno podjetje vodi poslovne knjige in izdela računovodske izkaze po določilih zakona, ki ureja gospodarske družbe.

11. člen
(1) Letno poročilo javnega podjetja mora pregledati revizor, na način in pod pogoji, določenimi z zakonom, ki ureja revidiranje. Revizor mora revidirati računovodsko poročilo ter pregledati poslovno poročilo v obsegu, potrebnem, da preveri, ali je njegova vsebina v skladu z drugimi sestavinami letnega poročila in izdelati poročilo, ki je priloga letnega poročila ter poročilo poslovodstvu javnega podjetja. 
(2) Obseg revizije, način izvedbe in vsebina revizorjevih poročil se določi v statutu javnega podjetja.
(3) Javno podjetje z revizorjevimi poročili iz tega člena seznani ustanovitelja do 31. 3. za preteklo leto.

12. člen

(1) Javno podjetje mora imeti vzpostavljen sistem notranjega nadzora, ki obsega nadzor finančnega poslovodenja, notranje kontrole, notranje revidiranje in stalno preverjanje tega sistema.
(2) Za izvajanje notranjega nadzora javno podjetje predlaga revizorja - zunanjega izvajalca, ki ga na predlog upravnega odbora javnega podjetja imenuje ustanovitelj.
(3) Podrobno se notranji nadzor opredli v statutu javnega podjetja.
(4) Poročilo notranjega revizorja mora v posebnem poglavju obravnavati revizijo smotrnosti in namenskosti porabe sredstev.
(5) Pri presoji namenske porabe sredstev mora biti iz poročila razvidno ali je poraba sredstev namenska v skladu s kriteriji: 
· ali je naravo poslovnega dogodka mogoče posredno ali neposredno povezati z nameni, ki jih določata uredba in 4. člen tega odloka,
· ali je naravo poslovnega dogodka mogoče posredno ali neposredno povezati z nameni, ki jih določa pogodba iz tretjega odstavka 6. člena tega odloka
· ali so posamezni poslovni dogodki ustrezno in pregledno evidentirani glede na po procese in projekte, ki jih izvaja javno podjetje, tako da omogočajo primerjavo uporabljene metodologije prikazov med posameznimi meseci in letnimi poročili.
(6) Pri presoji smotrnosti poslovanja mora biti iz poročila razvidno poslovanje javnega podjetja v skladu s kriteriji:
· gospodarnosti poslovanja glede na realizirane stroške za dejavnike, porabljene za posamezne dejavnosti ob upoštevanju ustrezne kakovosti;
· učinkovitosti poslovanja kot razmerje med dosežki v obliki proizvodov, storitev in drugih rezultatov ter med dejavniki, ki so bili porabljeni za njihovo pridobitev;
· uspešnosti kot stopnja doseganja ciljev in razmerje med predvidenimi in dejanskimi vplivi določene dejavnosti;
· smotrnosti javnega naročanja: izbira dobaviteljev, upoštevanje načel javnega naročanja, presojo ali je sistem javnega naročanja učinkovit in dopušča konkurenco med ponudniki, presojo ali so evidence s področja javnih naročil ustrezne, zanesljive in popolne, ali so notranje kontrole na področju javnih naročil ustrezne in onemogočajo zlorabe, napake in nedoslednosti;
· smotrnost izplačila plač: presojo ali so plače zaposlenih v javnem podjetju skladne z določbami predpisov, ki urejajo sistem plač v javnem sektorju in predpisov s področja delovno pravne zakonodaje; presojo ali so evidence javnega podjetja s področja plač pravilne popolne in zanesljive; presojo ali so kontrole na tem področju ustrezne in onemogočajo zlorabe, napake in nedoslednosti;
· smotrnost izvrševanja pogodb: presojo ali javno podjetje ustrezno spoštuje pogodbena določila pogodb, na podlagi katerih se financirajo dejavnosti javnega podjetja; presojo ali javno podjetje ustrezno spremlja in obvladuje stroške blaga in storitev; presojo ali javno podjetje pri sklepanju podjemnih in avtorskih pogodb ravna skrbno in skladno s predpisi, ki urejajo to področje;
· smotrnost finančnega poslovanja: presojo ali so v sistem poslovanja javnega podjetja vgrajene ustrezne notranje kontrole, ki preprečujejo zlorabe, napake in nedoslednosti; presojo ali so finančne evidence ustrezne, zanesljive in popolne; presojo ali so se pri izvrševanju finančnega načrta dosledno spoštovala temeljna načela porabe javnih financ ter določbe internih aktov javnega podjetja.
(7) Javno podjetje z revizorjevim poročilom iz tega člena seznani ustanovitelja do 31. 3. za preteklo leto.

13. člen
(1) Nadzor nad poslovanjem javnega podjetja opravlja ministrstvo, pristojno za energijo.
(2) Sredstva, ki jih javno podjetje pridobi za izvajanje javne službe  ravnanja z RAO, so namenska sredstva in jih javno podjetje ne sme porabiti za druge namene.  
(3) Minister lahko od poslovodne osebe ali predsednik upravnega odbora javnega podjetja zahteva kakršnekoli informacije, potrebne za izvajanje nadzora. 
(4) Poslovodna oseba ali predsednika upravnega odbora pošlje zahtevane informacije ministru, pristojnemu za energijo.
(5) Ministrstvo preverja, ali javno podjetje upošteva zakone, druge državne predpise, notranje pravilnike, druge predpise in pravila stroke. Ministrstvo je v primeru, da javno podjetje ne posluje v skladu s predpisi in pravili stroke, dolžno ukrepati. 
(6) Pri izvajanju nadzora imajo uradne osebe ministrstva pravico pregledati prostore, objekte, naprave, delovna sredstva, napeljave, predmete, blago, snovi, poslovne knjige, pogodbe, listine in druge dokumente ter poslovanje in dokumentacijo javnega podjetja in zahtevati izdelavo pisne oblike dokumentacije, ki mora verodostojno potrjevati elektronsko obliko, če se hrani v elektronski obliki ter opraviti druga dejanja, ki so v skladu z namenom strokovnega nadzora. 
(7) Če ravnanje javnega podjetja ni skladno s predpisi, z njegovimi splošnimi akti ali z določili pogodb o sofinanciranju, lahko ustanovitelj do odprave neskladnosti zadrži izplačilo dogovorjenih pogodbenih sredstev. 

VI. ORGANI JAVNEGA PODJETJA

14. člen
Organa javnega podjetja sta upravni odbor in poslovodna oseba javnega podjetja.

15. člen
(1) Upravni odbor ima sedem članov. 
(2) Pet članov upravnega odbora, od katerih mora biti vsaj en strokovnjak s področja javnih financ, imenuje ustanovitelj, enega člana imenuje Nuklearna elektrarna Krško, enega člana pa izvolijo delavci javnega podjetja. 
(3) Mandatna doba članov upravnega odbora traja štiri leta. 
(4) Članu upravnega odbora lahko preneha mandat pred pretekom dobe, za katero je imenovan. 
(5) Člani upravnega odbora so lahko predčasno razrešeni oziroma odpoklicani iz krivdnih ali nekrivdnih razlogov. 
(6) Člani upravnega odbora, ki so razrešeni iz nekrivdnih razlogov, opravljajo svojo funkcijo do imenovanja novih članov. 
(7) Članom upravnega odbora v primeru predčasne razrešitve oziroma odpoklica ne pripada  nobena odškodnina oziroma nadomestilo.

16. člen
 Upravni odbor ima naslednje pristojnosti: 
· sprejema statut javnega podjetja, akt o statusnih spremembah javnega podjetja in druge splošne akte, ki jih predloži v soglasje ustanovitelju, 
· sprejema program dela javnega podjetja in njegov finančni načrt in ga predloži v soglasje ustanovitelju javnega podjetja, 
· obravnava program za obvladovanje kakovosti in ga z mnenjem posreduje ustanovitelju v sprejem, 
· obravnava strokovne podlage za oblikovanje cen storitev izvajanja javne službe  ravnanja z RAO in jih pošlje pristojnemu ministrstvu, 
· na podlagi javnega razpisa ustanovitelju predlaga imenovanje poslovodne osebe javnega podjetja, 
· na podlagi javnega povabila ali javnega razpisa predlaga osebo, ki bo izvajala revizijo javnega podjetja, 
· obravnava letno poročilo javnega podjetja in ga skupaj s poročilom neodvisnega revizorja predloži v sprejem ustanovitelju javnega podjetja,
· obravnava razporejanje dobička in oblikuje mnenje, ki ga  posreduje ustanovitelju v odločanje,
· obravnava način in višino pokrivanja izgube, ki je ni mogoče pokriti iz drugih razpoložljivih sredstev javnega podjetja in oblikuje mnenje, ki ga  posreduje ustanovitelju v odločanje,
· z revizijami javnega podjetja iz 11. in 12. člena seznani ustanovitelja.

17. člen
(1) Poslovodna oseba javnega podjetja organizira in vodi delo javnega podjetja, odgovarja za zakonitost dela javnega podjetja ter predstavlja in zastopa javno podjetje. 
(2) Poslovodna oseba  javnega podjetja je odgovorna za vsebinsko pripravo gradiv upravnemu odboru javnega podjetja. 
(3) Mandatna doba poslovodne osebe traja štiri leta, ista oseba pa je lahko po preteku mandata ponovno imenovana za poslovodno osebo javnega podjetja. Za poslovodno osebo sme biti imenovana oseba, ki ima najmanj izobrazbo pridobljeno po študijskem programu VII stopnje (specializacija po visokošolskem programu, univerzitetni program ali magisterij stroke 2. bolonjska stopnja) tehnične ali naravoslovne smeri, vsaj osem let delovnih izkušenj, od tega pet let na vodilnih delovnih mestih podobne zahtevnosti, ima znanje enega svetovnega jezika in ni bila pravnomočno obsojena zaradi naklepnega kaznivega dejanja, ki se preganja po uradni dolžnosti in ni bila obsojena na nepogojno kazen zapora v trajanju več kot 6 mesecev, prav tako pa zoper osebo ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
(4) Poslovodna oseba je lahko predčasno razrešena: 
· če poda pisno odstopno izjavo,
· če ustanovitelj ne sprejme letnega poročila javnega podjetja, ker meni, da so navedbe poslovodne osebe v letnem poročilu netočne ali zavajajoče oziroma dajejo napačno sliko stanja javnega podjetja, te domneve pa potrdi Računsko sodišče ali pooblaščeni revizor, ki ga posebej za ta namen imenuje ustanovitelj,
· če ni izpolnjevala obveznosti, ki ji jih nalagajo predpisi, ali ni izpolnila cilja oziroma ciljev, določenih v poslovnem in finančnem načrtu javnega podjetja.
(5) Če poslovodna oseba umre, postane poslovno nesposobna ali je razrešena iz krivdnih razlogov, opravlja njeno funkcijo do imenovanja nove poslovne osebe predsednik upravnega odbora ali član upravnega odbora, ki ga za to pooblasti ustanovitelj, vendar najdlje 90 dni. V času, ko član upravnega odbora opravlja funkcijo poslovodne osebe, mu miruje članstvo v upravnem odboru.
(6) Če poslovodna oseba poda odstopno izjavo ali ji poteče mandat, mora predsednik upravnega odbora izvesti vse postopke za imenovanje nove poslovodne osebe najmanj 90 dni pred potekom odpovednega roka oziroma mandata poslovodne osebe javnega podjetja.

VII. PRISTOJNOSTI USTANOVITELJA

18. člen
(1) Ustanovitelj ima naslednje pristojnosti: 
· daje soglasje k statutu javnega podjetja in njegovim spremembam, 
· daje soglasje k statusnim spremembam javnega podjetja,
· sprejme program za obvladovanje kakovosti, 
· daje soglasje k notranji organizaciji ter številu in vrsti delovnih mest, 
· daje soglasje k programu dela in finančnemu načrtu javnega podjetja, 
· sprejme cenik za plačilo storitev izvajanja javne službe  ravnanja zRAO, 
· imenuje poslovodno osebo javnega podjetja
· sprejme letno poročilo javnega podjetja,
· na predlog upravnega odbora javnega podjetja daje soglasje k uporabi dobička,
· na predlog upravnega odbora javnega podjetja odloča o načinu in višini pokrivanja izgube, ki je ni mogoče pokriti iz drugih razpoložljivih sredstev javnega podjetja,
· na predlog upravnega odbora imenuje revizorja,
· se seznani z revizijami javnega podjetja iz 11. in 12. člena.

VIII. ODGOVORNOST ZA OBVEZNOSTI JAVNEGA PODJETJA TER POSLOVNI IZID IN POKRIVANJE IZGUBE

19. člen
(1) Javno podjetje je odgovoren za svoje obveznosti s sredstvi, s katerimi razpolaga. 
(2) V pravnem prometu nastopa javno podjetje v svojem imenu in za svoj račun. 

20.  člen
(1) Poslovodna oseba javnega podjetja pripravi predlog upravnemu odboru za uporabo dobička. 
(2) Dobiček javno podjetje lahko uporablja za izvajanje svoje dejavnosti in njen razvoj. 
(3) O izvedbi prioritetnih nalog pri uporabi dobička na predlog poslovodne osebe odloča upravni odbor javnega podjetja. 
(4) K odločitvi iz prejšnjega odstavka je potrebno pridobiti soglasje ustanovitelja.
(5) Upravni odbor javnega podjetja pripravi predlog o načinu in višini pokrivanja izgube, ki je ni mogoče pokriti iz drugih razpoložljivih sredstev javnega podjetja in ga posreduje ustanovitelju.

IX. STATUT JAVNEGA PODJETJA

21. člen
Javno podjetje ima statut, v katerem se določi: 
· pravice, obveznosti in odgovornosti javnega podjetja v pravnem prometu,
· viri, način in pogoji financiranja dela javnega podjetja,
· pravice in obveznosti ustanovitelja do opravljanja dejavnosti in upravljanja javnega podjetja ter odgovornosti za njegove obveznosti,
· razmerja javnega podjetja do uporabnikov njegovih storitev,
· število in kraje poslovanja podružnic
· postopek izvolitve oziroma imenovanje članov upravnega odbora, konstituiranje upravnega odbora, imenovanje predsednika in druga vprašanja, ki se nanašajo na upravni odbor javnega podjetja,
· druge pristojnosti upravnega odbora, opredelitev načina njegovega odločanja, sklicevanje in vodenje sej ter druga vprašanja, ki so pomembna za delovanje upravnega odbora,
· pogoje in postopek imenovanja poslovodne osebe javnega podjetja, 
· pravice, obveznosti in odgovornosti poslovodne osebe javnega podjetja,
· ravnanje s podatki, ki se nanašajo na izjeme, določene v zakonu, ki ureja dostop do informacij javnega značaja,
· način izbire revizorja ter način in obseg izvedbe revizije iz 11. in 12. člena,
· druge medsebojne pravice in obveznosti ustanovitelja in javnega podjetja.

X. JAVNOST DELA JAVNEGA PODJETJA

22. člen
(1) Delovanje javnega podjetja je javno.
(2) Javno podjetje prosilcu zavrne dostop do zahtevane informacije, če se zadeva nanaša na izjeme določene v zakonu, ki ureja dostop do informacij javnega značaja.
(3) Podatke iz drugega odstavka tega člena označi poslovodna oseba javnega podjetja ali od njega pooblaščeni delavec javnega podjetja oziroma jih javno podjetje prejme od pristojnega organa ali osebe izven javnega podjetja. 
(4) Člani upravnega odbora javnega podjetja, poslovodna oseba javnega podjetja in delavci javnega podjetja ne smejo razkrivati podatkov, ki so označeni kot poslovna skrivnost javnega podjetja. 
(5) Neupoštevanje določbe četrtega odstavka tega člena pomeni hujšo kršitev delovnih obveznosti. Za morebitno škodo, ki je bila s tem povzročena javnemu podjetju, odgovarjajo člani upravnega odbora, poslovodna oseba in delavci javnega podjetja tudi odškodninsko.

XI. PREPOVED KONKURENCE

23. člen
(1) Poslovodna oseba in delavci javnega podjetja v času mandata oziroma delovnega razmerja v javnem podjetju ne smejo opravljati dejavnosti, ki so predmet poslovanja javnega podjetja, in ne smejo za svoj ali za tuj račun sklepati poslov, ki sodijo v delovno področje javnega podjetja.
(2) Za kršitev konkurenčne klavzule so poslovodna oseba in delavci odgovorni disciplinsko, javnemu podjetju pa morajo povrniti tudi morebitno škodo, ki so jo povzročili s svojim ravnanjem.
(3) Za vodenje disciplinskega postopka zoper delavca javnega podjetja je pristojna poslovodna oseba  javnega podjetja.
(4) Za vodenje disciplinskega postopka zoper poslovodno osebo javnega podjetja je pristojen predsednik upravnega odbora javnega podjetja.

XII. PREHODNE IN  KONČNE DOLOČBE

24. člen
Statut javnega podjetja mora biti sprejet v roku 90 dni od dneva  uveljavitve tega odloka.

25. člen
Z dnem uveljavitve tega odloka preneha veljati Odlok o preoblikovanju javnega podjetja Agencija za radioaktivne odpadke, p. o., v javni gospodarski javno podjetje (Uradni list RS št. 45/96, 32/99, 38/01 in 113/09).

26. člen
Ta odlok začne veljati petnajsti dan po objavi v Uradnem listu Republike Slovenije. 

Št. 
Ljubljana, dne

Vlada Republike Slovenije 
                 dr. Miro Cerar
      PREDSEDNIK




